Document ID: 31988D0243

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Μαρτίου 1988
για την έγκριση των ενισχύσεων της Γαλλίας στη βιομηχανία λιθανθράκων κατά το 1987
(Το κείμενο στη γαλλική γλώσσα είναι το μόνο αυθεντικό)
(88/243/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων υπέρ της βιομηχανίας άνθρακα (1),
Εκτιμώντας ότι:
Ι
Η γαλλική κυβέρνηση γνωστοποίησε στην Επιτροπή με επιστολή στις 29 Δεκεμβρίου 1987 σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις άμεσες ή έμμεσες χρηματοδοτικές παρεμβάσεις, που προτίθεται να πραγματοποιήσει υπέρ της βιομηχανίας λιθανθράκων το 1988. Από τις παρεμβάσεις αυτές, προτείνεται στην Επιτροπή να εγκρίνει, σύμφωνα με την ανωτέρω απόφαση, τις ακόλουθες χρηματοδοτικές παρεμβάσεις:
1.2 // // (σε εκατομμύρια
γαλλικά φράγκα) // - Ενίσχυση για την κάλυψη των ζημιών των εξορυκτικών επιχειρήσεων // 1 661,0 // - Ενισχύσεις για το «Centre d'Etudes et de Recherche des Charbonnages de France ( CERCHAR)»: // 80,0
Η ενίσχυση για την κάλυψη των ζημιών των εξορυκτικών επιχειρήσεων, ύψους 1 661 000 000 γαλλικών φράγκων θα χορηγηθεί για να καλυφθεί η διαφορά μεταξύ του προβλεπόμενου μέσου κόστους και των μέσων εσόδων ανά παραγόμενο τόνο σε κάθε περιφέρεια μέχρι ποσοστού 51 % και ανταποκρίνεται στις διατάξεις του άρθρου 3 παράγραφος 1 της απόφασης.
Η ενίσχυση για την κάλυψη των ζημιών των εξορυκτικών επιχειρήσεων θα χρησιμοποιηθεί για να καταστεί σταδιακή η διακοπή της λειτουργίας ορισμένων εξορυκτικών μονάδων· αυτό αποτελεί συμβολή για την επίλυση των κοινωνικών και περιφερειακών προβλημάτων που σχετίζονται με την εξέλιξη της βιομηχανίας λιθανθράκων, σύμφωνα με το άρθρο 2 παράγραφος 1 τρίτη περίπτωση.
Η γαλλική κυβέρνηση προβλέπει για το 1988 τη χορήγηση ενίσχυσης στο ερευνητικό κέντρο CERCHAR προκειμένου να υποστηριχθεί η τεχνολογική έρευνα στον τομέα της εξόρυξης λιθανθράκων· το ποσό της ενίσχυσης -η οποία χορηγείται από πολλών ετών και η οποία είχε τότε εγκριθεί από την Επιτροπή ως γενικό μέτρο κατά την έννοια του άρθρου 67 της συνθήκης ΕΚΑΧ- ανέρχεται σε 80 000 000 γαλλικά φράγκα. Οι όροι χορήγησης της ενίσχυσης αυτής παραμένουν αμετάβλητοι.
ΙΙ
Όσον αφορά τη συμφωνία των προτεινόμενων ενισχύσεων για την τρέχουσα εξόρυξη με την καλή λειτουργία της κοινής αγοράς, διαπιστώνονται τα εξής:
- χάρη στα αποθέματα λιθάνθρακα και οπτάνθρακα δεν αναμένεται ότι θα υπάρξουν δυσκολίες εφοδιασμού κατά το 1988,
- οι παραδόσεις γαλλικού λιθάνθρακα σε άλλες χώρες της Κοινότητας είναι πολύ μικρές,
- προσαρμογές των τιμών στις τιμές άλλων παραγωγών της Κοινότητας δεν είναι πιθανόν ότι θα υπάρξουν κατά το 1988,
- οι γαλλικές τιμές για τον λιθάνθρακα δεν επιτρέπεται, κατ' αρχήν, να οδηγήσουν στην έμμεση ενίσχυση των βιομηχανικών καταναλωτών κατά το 1988.
Ως εκ τούτου, πρέπει να διαπιστωθεί, ότι οι ενισχύσεις που προβλέπονται κατά το 1988 για την τρέχουσα παραγωγή της βιομηχανίας λιθανθράκων είναι σύμφωνες με την καλή λειτουργία της κοινής αγοράς.
ΙΙΙ
Σύμφωνα με το άρθρο 11 παράγραφος 2 της απόφασης, η Επιτροπή πρέπει να επαληθεύσει ότι οι ενισχύσεις τις οποίες ενέκρινε για την τρέχουσα παραγωγή απέβλεπαν αποκλειστικά στην επίτευξη των στόχων που αναφέρονται στα άρθρα 3 έως 6 της εν λόγω απόφασης· η Επιτροπή πρέπει, ως εκ τούτου, να ενημερωθεί σχετικά με το ύψος και την κατανομή των πληρωμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Γαλλία να καταβάλει, από την 1η Ιανουαρίου 1988 και για το ημερολογιακό έτος 1988, ενισχύσεις ύψους 1 741 000 000 γαλλικών φράγκων στη γαλλική βιομηχανία λιθανθράκων. Το συνολικό ποσό καλύπτει τις εξής ενισχύσεις:
1. Ενίσχυση για την κάλυψη των ζημιών των εξορυκτικών επιχειρήσεων, ύψους μέχρι 1 661 000 000 γαλλικών φράγκων.
2. Ενίσχυση του «Centre d'Etudes et de Recherche des Charbonnages de France (CERCHAR)» ύψους μέχρι 80 000 000 γαλλικών φράγκων.
Άρθρο 2
Η γαλλική κυβέρνηση ανακοινώνει στην Επιτροπή έως τις 30 Ιουνίου 1989 το ύψος των ποσών τα οποία πράγματι θα έχουν καταβληθεί κατά το 1988.
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 21 Μαρτίου 1988.

Labels: 18
19